text: পোশাক কারখানা খুলে দেয়ার সিদ্ধান্তে জামায়াতের উদ্বেগ
  প্রকাশিত: ০৬:২৬ পিএম, ২৬ এপ্রিল ২০২০
  দেশে করোনাভাইরাসের কারণে চলমান পরিস্থিতির মধ্যেও গার্মেন্টসসমূহ পর্যায়ক্রমে খুলে দেয়ার সিদ্ধান্তে গভীর উদ্বেগ প্রকাশ করে আপাতত এসব কারখানা বন্ধ রাখার দাবি জানিয়েছে বাংলাদেশ জামায়াতে ইসলামী।
  দলটির পক্ষ থেকে বলা হয়েছে, 'এই মুহূর্তে কারখানাসমূহ খুলে দিলে গার্মেন্টস শ্রমিকদের জীবন চরম হুমকিতে পড়বে।'
  সংগঠনটির সেক্রেটারি জেনারেল অধ্যাপক মিয়া গোলাম পরওয়ার রোববার (২৬ এপ্রিল) গণমাধ্যমে পাঠানো এক বিবৃতিতে এ দাবি জানান।
  তিনি বলেন, 'দেশে করোনাভাইরাস সংক্রমণ ক্রমেই বৃদ্ধি পাচ্ছে। প্রতিদিনই নতুনভাবে আক্রান্ত হচ্ছে মানুষ। প্রতিদিনই মৃত্যুর খবর পাওয়া যাচ্ছে। এই পরিস্থিতিতে প্রথমে ঢাকার শ্রমিকদের দ্বারা গার্মেন্টসসমূহ খুলে দেয়ার সিদ্ধান্ত নেয়া হয়েছে। পরবর্তীতে সাভার, গাজীপুর ও ময়মনসিংহের গার্মেন্টসমূহ খুলে দেয়ার সিদ্ধান্ত ঘোষণা করা হয়েছে। সারা দেশে যখন করোনাভাইরাস পরিস্থিতিতে জনগণ উৎকণ্ঠিত, তখন এ সিদ্ধান্ত নেয়া হলো। এ সিদ্ধান্তে আমরা গভীরভাবে উদ্বিগ্ন। এ ব্যাপারে আরও ভেবে-চিন্তে সিদ্ধান্ত নেয়া দরকার বলে আমরা মনে করি।'
  জামায়াতের এ নেতা বলেন, 'গার্মেন্টস কারখানাগুলো খুলে দেয়ার পূর্বে যে ধরনের স্বাস্থ্যবিধি মানা দরকার কারখানার মালিক পক্ষ তার কতটুকু ব্যবস্থা গ্রহণ করতে সক্ষম হয়েছেন, তা আমাদের জানা নেই। এই পরিস্থিতিতে যদি কোনো দুর্বলতা থেকে যায় তাহলে তা আমাদের জন্য ভয়াবহ পরিস্থিতি ডেকে আনতে পারে। দেশে নতুনভাবে ব্যাপক হারে করোনাভাইরাস ছড়িয়ে পড়ার সমূহ আশঙ্কা থেকে যাবে।'
  মিয়া গোলাম পরওয়ার বলেন, 'গার্মেন্টস শ্রমিক সংগঠনের পক্ষ থেকে জানানো হয়েছে, ইতিমধ্যেই দুই শতাধিক গার্মেন্টস শ্রমিক করোনাভাইরাসে আক্রান্ত হয়েছেন। এই মুহূর্তে কারখানাসমূহ খুলে দিলে গার্মেন্টস শ্রমিকদের জীবন চরম হুমকিতে পড়বে।'
  তিনি বলেন, 'দেশব্যাপী গার্মেন্টস কারখানা খুলে দেয়ার পূর্বে কর্মীদের স্বাস্থ্য সুরক্ষার কথা বিবেচনা করে কারখানাসমূহে পরিপূর্ণ স্বাস্থ্যবিধি পালন নিশ্চিত করার জন্য আমরা সরকার ও সংশ্লিষ্ট কর্তৃপক্ষের প্রতি আহবান জানাচ্ছি।'